<classify> JUMUIYA ya Wafanyabiashara Tanzania imeunga mkono kauli ya Rais John Magufuli ya kuwataka wafanyabiashara ndogo maarufu machinga wasifukuzwe maeneo ya kati kati ya miji kama hawajaandaliwa maeneo rafiki na mwafaka kwao.Kauli hiyo ilitolewa na Mwenyekiti wa Jumuiya hiyo, Mchungaji Silver Kiondo, alipozungumza na gazeti hili jana.Alisema Wakuu wa Mikoa, Wilaya na Wakurugenzi wanapaswa kujua kwamba siyo kama Dk Magufuli anataka wamachinga wafanye biashara kwenye maeneo hatarishi kama vile barabarani au karibu na vituo vya mafuta, bali watafutiwe maeneo rafiki ambayo watapata wateja kwa urahisi.Mchungaji Kiondo alisema kuwa Serikali ina maeneo mengi kati kati ya miji ambayo yanaweza kubadilishwa matumizi yake na kuwajengea machinga ili kwa njia hiyo waweze kuwarasimisha na kulipa kodi serikalini.Alisema kuwaondoa machinga kati kati ya miji siyo rahisi kwa kuwa maeneo hayo ndiyo yenye wateja wengi, lakini viongozi hao wa Serikali wanaweza kuondoa changamoto hiyo ya wamachinga kwa kubadilisha matumizi ya baadhi ya maeneo ya Serikali yaliyo katikati ya miji kwa ajili ya wamachinga.Baadhi ya Wakuu wa Mikoa, Wilaya na Wakurugenzi wamekaa kimya na kuwaacha machinga kufanya biashara maeneo hatarishi, wanadhani Rais Magufuli anataka hivyo, hapana, anachotaka Rais ni kwamba wamechinga watafutiwe maeneo rafiki kati kati ya miji badala ya kuwafukuza kabla ya kutafutiwa maeneo hayo, kuwaacha kufanya biashara barabarani au karibu na vituo vya mafuta ni hatari, amesema Mchungaji Kiondo.Ametaja baadhi ya maeneo ya Serikali jijini Dar es Salaam ambayo yanaweza kujengwa majengo maalumu kwa ajili ya wamachinga kuwa ni Kariakoo DDC na iliyokuwa Bilicanas huko Posta.Mtaalamu wa uchumi kutoka Chuo Kikuu cha Dar es Salaam, Profesa Razack Lokina, alisema kuwa kama watu wa mipango miji wataweza kutenga maeneo hayo rafiki, watasaidia wafanyabiashara wadogo na wakubwa kufanya biashara zao bila migongano.Profesa Lokina alisema kwa kuwa tabia ya wamachinga ni kufanya biashara mahali ambapo kuna msongamano wa watu, hivyo kuwaondoa na kuwapeleka mbali na maeneo ya kati kati ya miji ni jambo gumu.Mhadhari mwingine kutoka Chuo Kikuu cha Dar es Salaam, Dk Benson Bana, alisema kuwa maeneo rafiki kwa wamachinga ni yale yanayoweza kufikika kwa urahisi, yenye mzunguko mzuri wa fedha na yasiwe mbali ili wateja waweze kufika kwa wepesi.Kwa mujibu wa Dk Bana, Wakurugenzi wa halmashauri za miji, madiwani pamoja na wataalamu wa mipango miji, wanaweza kuwasaidia wakuu wa mikoa katika kufikia suluhisho la kuwafanya wamachinga kufanya biashara zao bila bugdha.Ikumbukwe kwamba, mara kadhaa Rais John Magufuli amewataka wakuu wa mikoa na viongozi wengine wa Serikali kutowafukuza wamachinga maeneo ya kati kati ya miji kama hawajawatafutia maeneo mengine rafiki ambayo wataweza kufanya biashara zao kwa mafanikio.  <topic>: KITAIFA 